Silene colorata

Silene colorata Poir., magħrufa bħala l-Ilsien l-Għasfur, Sieq iz-Zakak u Sieq l-Għasfur, hija pjanta annwali mill-familja Caryophyllaceae.  Is-Silene colorata hija nattiva għaż-żona tal-Mediterran, inkluż il-Ġżejjer Maltin.

 Deskrizzjoni 
Fil-Ġżejjer Maltin, is-Silene colorata twarrad minn Diċembru sa Mejju bi fjuri roża, bojod jew vjola. Il-pjanta hija muswafa u tikber sa massimu ta' 50-il ċentimentru, bil-fjuri li jkollhom wisa' ta' bejn 12 sa 18mm. Il-frotta tkun bejn 7- 9mm fit-tul u ż-żerriegħa jkollha daqs ta' 1.5 millimetru. 

 Distribuzzjoni 
Fil-Ġżejjer Maltin, is-Silene colorata tikber qalb il-blat, għelieqi abbandunati u mhux maħduma fix-xagħri, kif ukoll f’postijiet ornamentali f’żoni urbani. Tinstab ukoll fl-isteppa, ħdejn il-baħar f’ħamrija ġeblija u imrammla,  fuq l-għaram tar-ramel, fil-ġnub tat-toroq u f'postijiet fejn huma mħawlin is-siġar taż-żebbuġ  

Is-Silene colorata hija nattiva għaż-żona tal-Mediterran, fejn  din l-ispeċi hija mnizzla li hi indiġena f’ħafna pajjiżi lil hinn mill-Ġżejjer Maltin, fosthom mill-Alpi sal-pajjiżi kollha tan-Nofsinhar tal-Ewropa u fil-Mediterran, fl-Afrika ta’ fuq kif ukoll fis-Sinai sat-Turkija. Kif ukoll ġiet introdotta fil-Ġermanja u fl-India

 Tassonomija 
Is-Silene colorata ġiet deskritta għall-ewwel darba minn Jean Louis Marie Poiret (1755-1834) fit-tieni volum ta’ Voyage en Barbarie li kien ipubblikat fl-1789.

Hemm diversi sottospeċi tas-Silene colorata. Is-sottospeċi li huma aċettati b'mod kurrenti huma:

 Silene colorata subsp. amphorina (Pomel) Batt.
 Silene colorata subsp. benoistii (Maire) Sauvage
 Silene colorata subsp. colorata
 Silene colorata subsp. trichocalycina (Fenzl) Maire

Is-Silene colorata subsp. colorata hija l-unika sottospeċi li hija mniżżla bħala preżenti fil-Ġżejjer Maltin.

 Referenzi 

Kategorija:Flora ta' Malta